  Виталий Пронин «Удмурт дунне» («Советской Удмуртия») газетлэн кубокез понна нырысетӥ ӵошатскон ортчиз Ижын 1952-тӥ арын.Соос кыстӥськизы 1999-тӥ арозь. Одӥг ар вис карем бере, 2001-тӥ арын, Шарканын, выльысь вожвылъяськон ортчиз. 1995-тӥ арысен газетмылэн кубокез понна ӵошатсконэз бурд улаз басьтӥз республикаысь Спортъя кун комитет, озьы Сарапул ёросысь Сигаево черкогуртын 1995-тӥ арын кутскон сётэмын вал шаерамы ортчытӥськись Гурт тол шудонъёслы.Газетын ужасьёс трос аръёс ӵоже радъям ужзэс ӧз аналтэ. 2004-тӥ арын шаерысьтымы куасэн бызьылӥсьёс пӧлын нош ик улӟиз газетмылэн кубокез понна вожвылъяськон. Кык ар ӵоже куноосты пумитазы Якшур-Бӧдья черкогуртын улӥсьёс, 2012-тӥ арын куасэн бызьылӥсьёс люкаськылӥзы Югдонэ - Г. Кулаковалэн спорткомплексаз.Туэ кубокмы 53-тӥзэ шудытӥськоз. Та дыр ӵоже газетлэсь кубоксэ пӧртэм ёросъёсысь кужмо командаос басьтылӥзы. Кубокмы ӵемгес «кунояз» можгаос дорын - 12 пол, быдэн укмыс пол вуылӥз Шаркан но Дэри ёросъёсы, сизьым пол - Глаз ёросэ. Берло аръёсы котькинлэсь кужмо эграос. Соос милесьтым кубокмес вить пол басьтылӥзы. Быдэн кык пол - бӧдьяос, яръёс, воткаос. Озьы ик кубокмес утылӥзы Балезино, Ува ёросъёсысь но Ижысь спортсменъёс.Таяз арнянуналэ кубок понна вожвылъяськон Якшур-Бӧдья черкогуртын ортчоз. Туэ ӵошатскон кык поллы шулдыргес ортчыны кулэ. Ёросъёсысь командаос сяна, куас вылэ султозы иворчиос. Журналистъёс пӧлын ар ӵоже кыстӥськись спартакиадалы кутскон сётэмын луоз ӵапак Якшур-Бӧдья черкогуртын.Туспуктӥз Владимир Беломорских Теги: журналист куасэнбызьылон удмуртдунне ошатскон  